再次韻
作者：陳造
朝代：宋

paragraphs: 人間十日雪，已潤夸父渴。
宿雲忽披靡，羲馭與抑遏。
春從九地回，旋放牙甲活。
主張披拂是，大塊司予奪。
椒柏追時序，鼓吹聽曉聒。
詩壇有同盟，辦作銜袖謁。
得雪晴更佳，過是或爲孽。
羣山半披剝，衆巧獻一閲。
懸知兵吏集，不待鋪木屑。
令尹活人手，小試牛刀割。
廣文甘僻左，不肯事容說。
與俗分樂事，盍以韻語說。
獨慙長鬚送，不量好時節。
要須百篇富，趁此梅未葉。
正使領兕觥，快作湯沃雪。